Griboski: Nastavak graničnih incidenata
Analitičar Džozef Griboski kaže da su napetosti na severu Kosova samo jedna od indikacija nerešenih pitanja između Beograda i Prištine
Napetosti u severnom delu Kosova su samo jedna od indikacija nerešenih pitanja izmedju Beograda i Prištine. Granični incidenti će se, bojim se, nastaviti, pošto nema lakog načina da se oni sasvim blokiraju, a mogu se koristiti u propagandne i političke svrhe. Za kosovskog premijera Hašima Tačija je, na primer, vrlo lako da podstakne tenzije u severnom Kosovu u svetlu teške ekonomske situacije u zemlji, nedostatka industrijske baze i ekonomske zavisnosti od medjunarodne zajednice, i na taj način skrene pažnju sa tih gorućih problema, a da istovremeno pokuša da ugrozi dalje pregovore izmedju Beograda i Prištine i druge diplomatske inicijative. : Beograd se zalaže za miroljubivo rešenje kosovske problematike, mada bi kao rezultat etničkih napetosti na severu Kosova moglo da dodje do nasilja i u samoj Srbiji, u kojoj takodje postoje ekstremni nacionalnistički elementi. Medjutim, granične incidente ne bi trebalo preuveličavati kao da oni predstavljaju više nego što stvarno jesu. Priština bi mogla da iskoristi ovakvu situaciju da navede Beograd da nesmotrenim reagovanjem blokira ili oteža ulazak Srbije u EU i saradnju sa NATO-om i poremeti njene odnose sa Sjedinjenim Državama. Interesantno je da suprotno Beogradu, Priština ne osudjuje nasilje na Kosovu i da je sadašnja retorika Prištine slična onoj pre nezavisnosti, što će, naravno, ohrabriti ekstremne elemente u Srbiji, pošto njima izgleda da Beograd ne preduzima odgovrajuće mere da bi rešio probleme. U najnovije vreme, Evropska unija zauzima oštriji stav prema Prištini a ublažava svoj stav prema Beogradu, posebno u svetlu veće saradnje Beograda sa Haškim sudom, nakon hapšenja Mladića i Hadžića. To je svakako doprinelo unapredjenju odnosa Beograda sa Vašingtonom i Briselom. Što se tiče SAD - Balkan više nije prioritetni region i tu postoje otvorene mogućnosti za novo delovanje Beograda - na primer za snažniju diplomatsku aktivnost u Vašingtonu, aktivniji proces upoznavanja Bele kuće i Kongresa sa novom Srbijom, pomaganje rasta srpskog kokusa i što pozitivnije prisustvo Srbije u američkim medijima.